钦定古今图书集成/明伦汇编/交谊典/第031卷 > 宋胡大初昼帘绪论 > 《潭州谕同官咨目》真德秀
## 钦定古今图书集成/明伦汇编/交谊典/第031卷 > 宋胡大初昼帘绪论 > 《潭州谕同官咨目》真德秀

“某猥以庸虚，谬当阃寄，朝夕怵惕，思所以仰答朝廷
之恩，俯慰士民之望，惟赖官僚协心同力，庶克有济。”
区区辄有所怀，敢以布于左右。盖闻为政之本，风化
是先。潭之为俗，素以淳古称。比者经其田里，见其民
朴且愿，犹有近古气象，则知昔人所称，良不为过。今
欲因其本俗，迪之于善，已为文谕告。俾兴孝悌之行，
“而厚宗族邻里之恩。不幸有过，许之自新，而毋狃于
故习。若夫推此意而达之民，则令佐之责也。继今邑
民以事至官者，愿不惮其烦而谆晓之，感之以至诚，
持之以悠久，必有油然而兴起者。”若民间有孝行纯
至，友爱著闻，与夫协和亲族，赒济乡闾，为众所推者，
请采访其实，以上于州，当与优加褒劝。至于听讼之
际，尢当以正名分、厚风俗为主。昔陈公襄为仙居宰，
教民以父义母慈、兄友弟恭，而人化服焉。古今之民，
同一天性，岂有可行于昔而不可行于今？惟毋以薄
待其民，民将不忍以薄自待矣。此某之所望于同僚
者也。然而正己之道未至，爱人之意不孚，则虽有教
告，而民未必从。故某愿与同僚各以四事自勉，而为
民去其十害。何谓四事？曰“律己以廉，抚民以仁，存心
以公，莅事以勤”是也。何谓十害？曰断狱不公，听讼不
审，淹延囚系，惨酷用刑，泛滥追呼，招引告讦，重叠催
税，科罚取财，纵吏下乡，低价买物是也。某之区区，其
于四事，敢不加勉！同僚之贤，固有不俟丁宁而素知
自勉者矣。然亦岂无当勉而未能者乎？《传》曰：“过而不
改，是谓过矣。”又曰：“谁谓德难厉其庶。”而贤不肖之分，
在乎勉与不勉而已。异时举刺之行，当以是为准。至
若十害有无，所未详知，万一有之，当如拯溺救焚，不
俟终日，毋狃于因循之习，毋牵于利害之私，或事关
州郡，当见告而商榷焉，必期于去民之瘼而后已。此
又某之所望于同僚者也。抑又有欲言者。夫州之与
县，本同一家，长吏僚属，亦均一体。若长吏偃然自尊，
不以情通于下；僚属退然自默，不以情达乎上，则上
下痞塞，是非莫闻，政疵民隐，何从而理乎？昔诸葛武
侯开府作牧，首以集众思广忠益为先。某之视侯，无
能为役，然虚心无我，乐于闻善。盖平日之素志，自今
一道之利病，某之所当知者，愿以告焉；某之所为有
不合于理，有不便于俗者，亦愿以告焉。告而适当，敢
不敬从！如其未然，不厌反复，则湖湘九郡之民，庶乎
蒙赐，而某也亦庶乎其寡过矣。敢以诚告，尚其亮之，
幸甚！